Mmusi kap ANC vir ontkenning van resessie | Netwerk24
Mmusi kap ANC vir ontkenning van resessie
Deur Francois Williams 12 September 2018 18:03
Suid-Afrika se nasionale skuld het al tot R3 000 miljard geklim en die land word deur 'n verdere kredietafgradering in die gesig gestaar, het Mmusi Maimane, DA-leier in die parlement, Woensdagaand gesê.
Mmusi Maimane, leier van die DA, sê die ANC glo nog dat die staat alles moet beheer. Foto: Jaco Marais
Hy het in 'n debat in die nasionale vergadering oor die resessie gesê enigiemand wat ontken dat Suid-Afrika in die middel van 'n ernstige ekonomiese krisis is, kan nie in die parlement oor oplossings debatteer nie.
Dit kom nadat adj.pres. David Mabuza vroeër die dag in vraetyd in die parlement ontken het dat Suid-Afrika in 'n tegniese resessie is.
Volgens Maimane het ekonome die ANC se wêreld as 'n pre-1990-heelal beskryf, 'n wêreld waarin die Berlynse Muur nog nie afgebreek is nie.
"In hul wêreld is die staat alles en moet alles doen. In hul wêreld is staatsondernemings die antwoord, maak nie saak hoe sleg hulle bestuur word nie.
"In hul wêreld kan landsburgers nie vertrou word om hul eie toekoms te beheer of hul eie grond te besit nie. Die staat weet wat die beste vir jou is."
Die ANC aanvaar nie verantwoordelikheid vir die resessie nie en het geen plan om die land uit die resessie te kry nie, volgens Maimane.
Suid-Afrika se probleme sal nie met 'n stimuluspakket of 'n beleggingskonferensie opgelos word nie, het hy gesê met verwysing na pres. Cyril Ramaphosa se vroeëre aankondiginge hieroor.
Maimane meen die regering kan nie meer die internasionale finansiële krisis van tien jaar gelede of vir oudpres. Jacob Zuma blameer nie.
Hy het die DA se 7-punt-plan herhaal wat die party verlede week bekend gemaak het om die ekonomie te laat groei. Dit sluit in die privatisering en gedeeltelike privatisering van staatsondernemings, toestemming aan stede om hul eie krag regstreeks van onafhanklike kragprodusente aan te koop, die sny van die grootte van die kabinet en staatsdepartemente, en kwytskelding van kleinsake van belemmerende arbeidswetgewing.